**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.01.2019, ora 08.00 – 02.01.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 02.01.2019, ora 7.00**

**RÂURI**

**Debitele au fost relativ staţionare**, exceptând cursurile mijlocii și inferioare ale Crișului Negru, Crișului Alb, Begăi, Timișului, cursurile inferioare ale Crișului Repede, Mureșului și Bârzavei, unde au fost în scădere și cursul superior şi mijlociu al Siretului şi cursul superior al Prutului, unde au fot în creştere datorită propagării.

Creșteri izolate de niveluri și debite ca urmare a precipitațiilor căzute în interval și a cedării apei din stratul de zăpadă s-au înregistrat pe unele râuri mici din Maramureș, Crișana și Transilvania.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Crișul Alb, Bega, Caraș, Cibin, Neajlov, Glavacioc, Sabar, Siret (cu excepția b.h. Bârlad), bazinele superioare ale Mureșului și Oltului, în bazinul mijlociu al Timișului, cursurile superioare ale Crișului Repede, Crișului Negru, Arieșului, Prutului, Jijiei, cursul inferior al Mureșului şi sub 30% din mediile multianuale pe Moraviţa.

Formațiunile de gheață prezente pe râurile din bazinele superioare ale Mureşului, Arieșului, Argeșului, Prahovei, Buzăului, Moldovei, Trotușului, Oltului şi pe unii afluenţi mici din bazinul mijlociu şi inferior al acestuia, pe râurile din bazinul Bistriţei şi pe unii afluenţi ai Prutului s-au menţinut fără modificări importante.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi relativ staţionare,** exceptând cursurile inferioare ale râurilor Crișul Negru, Crișul Alb, Mureș, Bega, Timiș, cursurile superioare ale Siretului și Prutului, unde vor fi în scădere și cursul mijlociu al Siretului, unde vor fi în creștere prin propagare.

Sunt posibile creșteri ușoare de niveluri și debite ca urmare a precipitațiilor prevăzute și cedării apei din stratul de zăpadă pe unele râuri mici din Banat și Crișana.

Formațiunile de gheață existente se vor menține fără modificări importante.

Se va intensifica curgerea de năboi pe râurile din nordul, vestul și centrul țării.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 01-02.01.2019 **a fost în scădere, având valoarea de 5200 m3/s**, peste media multianuală a lunii **ianuarie (4950 m3/s).**

În aval de Porţile de Fier debitele au fost în scădere pe sectorul Gruia – Calafat și în creştere pe sectorul Bechet - Tulcea.

**Debitul la intrarea în ţară** (secţiunea Baziaş) **va fi în scădere (4900 m3/s).**

În aval de Porţile de Fier debitele vor fi în scădere pe sectorul Gruia – Calafat, relativ staționare la Bachet şi în creștere pe sectorul Corabia – Tulcea.

**2.** **Situaţia meteorologică în intervalul 01.01.2019, ora 08.00 –02.01.2019, ora 06.00**

**În ţară,** cerul a fost noros, iar treptat începând cu orele serii dinspre nord-vest precipitațiile predominant sub formă de ninsoare au fost în extindere și au cuprins vestul, centrul și nordul țării precum și zona montană. Temporar, în special în zona Maramureșului și la munte, pe spații mici precipitațiile au fost mai intense, astfel că s-a depus strat nou de zăpadă. Vântul a suflat slab și moderat, cu intensificări la munte, în special pe creste unde la rafală s-au depășit viteze de 80 km/h, iar local dar la intensități mult mai reduse în a doua parte a intervalului și în vestul teritoriului. Stratul de zăpadă s-a menținut în zonele montane, iar la ora 20 măsura în platformele stațiilor meteorologice - până la 170 cm (în Masivul Făgăraș) în nordul Olteniei până la 17 cm,  local în Maramureș până la 11 cm, în nord-vestul Munteniei până la 10 cm, iar în estul și sudul Transilvaniei, până la 9 cm. Temperaturile maxime s-au încadrat între -2 grade la Voineasa și 7 grade la Mangalia, Pătârlagele, Iași, Bacău, Botoșani, Negrești, Focșani și Constanța, iar la ora 06 se înregistrau -6 grade la Câmpina și 3 grade la Botoșani și Piatra Neamț. Local în prima parte a zilei și pe arii restrânse noaptea, în sudul și sud-estul țării a fost ceață.

**Observaţie:** *începând de ieri de la ora 06.00 au fost în vigoare 13 mesaje de atenționare cod galben privind fenomene meteorologice periculoase imediate, 5 emise de SRPV Bacău, 3 emise de CNPM București pentru Muntenia, 2 de SRPV Craiova și câte 1 de SRPV Timișoara, SRPV Sibiu și Constanța.*

**La Bucureşti,** vremea a fost închisă, iar valorile termice diurne, deși în scădere semnificativă față de ziua anterioară s-au situat în jurul celor normale datei. Vântul a suflat slab și moderat. Temperatura maximă a fost de 1 grad la toate stațiile meteorologice, iar la ora 06 se înregistra 1 grad. În zona preorășenească, în primele ore ale zilei s-a semnalat ceață.

**3. Prognoza meteorologică în intervalul 02.01.2019, ora 08.00 –03.01.2019, ora 08.00**

**În ţară,** în vestul, centrul și nordul țării precum și în zona montană, înnorările vor persista și temporar vor mai fi precipitații, dar în general slabe cantitativ- local ziua și pe arii restrânse noaptea. Va ninge, însă trecător îndeosebi în Banat și în Crișana, precipitațiile vor fi și sub formă de lapoviță și ploaie. În restul teritoriului, cerul va fi variabil, cu înnorări în special la începutul și spre sfârșitul intervalului îndeosebi în sud-est. Vântul va avea intensificări la munte, mai ales la altitudini mari, iar în prima parte a intervalului local și temporar, dar la cote mult mai reduse și în vest și sud. Temperaturile maxime se vor încadra între -1 și 8 grade, iar cele minime între -6 și 1 grad. În primele ore ale dimineții, izolat va fi ceață.

**La Bucureşti,** cerul va fi variabil, cu înnorări în special în prima parte a zilei și spre sfârșitul intervalului. Vântul va sufla în general moderat ziua, apoi va slăbi treptat în intensitate. Temperatura maximă va fi de 4...5 grade, iar cea minimă de -4...-3 grade.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 01 ianuariee 2019 ora 20.00 – 02 ianuarie 2019 ora 20.00:**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC MARE (4)** | **RISC ÎNSEMNAT (3)** |
| **ȚARCU – GODEANU** | **RISC ÎNSEMNAT (3)** | **RISC ÎNSEMNAT (3)** |
| **PARÂNG - Șureanu** | **RISC ÎNSEMNAT (3)** | **RISC ÎNSEMNAT (3)** |
| **Munții Vlădeasa – Muntele Mare** | **RISC ÎNSEMNAT (3)** | **RISC ÎNSEMNAT (3)** |
| **Grupa Nordică a Carpaților Orientali**  **(zona Munților Rodnei)** | **RISC ÎNSEMNAT (3)** | **RISC ÎNSEMNAT (3)** |
| **Grupa Centrală a Carpaților Orientali (zona Munțiilor Călimani – Bistriței - Ceahlău):** | **RISC ÎNSEMNAT (3)** | **RISC MODERAT (2)** |

**STAREA STRATULUI DE ZĂPADĂ în data de 01.01.2019, ora 14.00:**

Vremea a fost apropiată de normalul termic al acestei perioade, astfel încât temperaturile au fost negative în întrega zona montană, iar în zona înaltă noaptea și dimineața a fost ger. Cerul a fost variabil, cu unele înnorări temporare. Vântul a suflat slab și moderat, cu intensificări izolate pe creste, dar fără a depăși la rafală 40 km/h. Pe arii restrânse s-a semnalat ceață, asociată și cu depunere de chiciură în zonele înalte. Stratul de zăpadă s-a menținut sau a scăzut ușor cu până la 5 cm. La ora 14, la stațiile meteorologice măsura 170 cm la Bâlea-Lac, 112 cm la Vf. Omu, 73 cm la Semenic, 65 cm la Sinaia, 58 cm la Parâng, 64 cm la Vf. Călimani, 53 cm la Vf. Vlădeasa, 52 cm la Vf. Ceahlău și Vf. Țarcu, 41 cm la Predeal, 26 cm la Vf. Iezer-Rodnei.

**EVOLUŢIA VREMII ÎN INTERVALUL: 01.01.2019 ora 20.00 – 02.01.2019 ora 20.00:**

Vremea va fi, în general, închisă și se va răci ușor față de intervalul precedent. Cerul va fi mai mult noros și temporar va ninge. În zona Carpaților Occidentali, precum și în nordul Orientalilor (mai ales pe versantul vestic), precipitațiile vor fi mai însemnate și se va depune strat proapăt de zăpadă. În Făgăraș și Bucegi cantitățile de precipitații vor fi slabe cantitativ. Vântul va crește treptat în intensitate, din sector predominant vestic noaptea, apoi nord-vestic în cursul zilei de mâine, prezentând intensificări temporare de 40-50 km/h, iar pe creste va depăși 70-80 km/h, viscolind zăpada. Se va semnala ceață, asociată local și cu depunere de chiciură.

**Peste 1800 m:** temperaturi minime: -16 la -11 gr.C; temperaturi maxime: -13 la -9 gr.C

**Sub 1800 m:** temperaturi minime: -13 la -7 gr.C; temperaturi maxime: -9 la -4 gr.C

**STABILITATEA şi EVOLUŢIA STRATULUI de ZĂPADĂ:**

**a). în masivul Făgăraș**

**La altitudini mai mari de 1800 m: RISC MARE (4)**

La altitudini de peste 1800 m, pe fondul insolației de astăzi, deși temperaturile au fost negative, stratul de zăpadă s-a umezit și tasat ușor în partea superioară. Se vor forma la suprafață cruste subțiri de gheață, cu rezistență scăzută, peste care se va depune un strat subțire de zăpada proaspăt, cu coeziune slabă la stratul preexistent instabil de pe majoritatea pantelor suficient de înclinate. Vântul ce se va intensifica treptat va viscoli și spulbera zăpada care se va acumula pe văile mai joase și în zonele mai adăpostite. În aceste condiții, declanșarea avalanșelor (chiar și spontane) de dimensiuni medii sau mari este posibilă la supraîncărcări oricât de slabe.

**La altitudini mai mici de 1800 m: : RISC ÎNSEMNAT (3)**

La altitudini mai mici de 1800, deși stratul de zăpadă este mai redus, acesta este de asemenea instabil în partea sa superioară, zăpada spulberată din zonele mai înalte fiind acumulată pe văi și zonele adăpostite. Declanșările de avalanșe sunt posibile la supraîncărcări slabe, pe pantele suficient de înclinate.

**b). în masivul Bucegi**

**La altitudini mai mari de 1800 m: RISC MARE (4)**

Deși cantitățile de ninsori estimate vor fi slabe, la peste 1800 m, stratul de zăpadă este incă instabil în partea sa superioară, unde s-a umezit și tasat ușor datorită insolației de astăzi. Declanșarea avalanșelor, inclusiv a celor de dimensiuni mai mari e posibilă chiar și la slabe supraîncărcări ale stratului.

**La altitudini mai mici de 1800 m: : RISC ÎNSEMNAT (3)**

La altitudini mai mici de 1800 m stratul de zăpadă s-a umezit în primi 20-30 cm datorită insolației și a temperaturilor ușor negative. La suprafață se vor forma cruste subțiri de gheață cu rezistență scăzută, iar declanșările de avalanșe vor posibile la supraîncărcări slabe, pe pantele suficient de înclinate.

**c).** **în masivele Țarcu – Godeanu : RISC ÎNSEMNAT (3)**

Datorită vântului ce va prezenta intensificări de peste 60-80 km/h, zăpada recentă cumulată în ultima săptămână va fi spulberată, formându-se în zonele mai adăpostite și pe văi noi depozite și plăci de vânt. Stratul de zăpadă are rezistență scăzută, fiind instabil în partea sa superioară, având în componență cruste de gheață și numeroase placi mai vechi de vânt, formate mai ales pe versanții cu expunere sudică și estică. Declanşarea avalanşelor va fi posibilă chiar şi la supraîncărcări slabe, pe pantele mai inclinate, izolat fiind posibile şi declanşări spontane de avalanşe.

**d). în masivul Parâng – Șureanu: - RISC ÎNSEMNAT (3)**

Partea superioară a stratului, umezită datorită insolației de astăzi în primii 10-15 cm este instabilă, având formate numeroase plăci de vânt pe versanții sudici și estici, în special la peste 1800 m. În zonele adăpostite zăpada este cumulată în depozite mai însemnate. Declanșarea avalanşelor va fi posibilă la supraîncărcări slabe, pe pantele cele mai înclinate, dar izolat se pot declanşa și avalanșe spontane de dimensiuni mici.

**e). în Munții Vlădeasa – Muntele Mare: - RISC ÎNSEMNAT (3)**

Ninsorile moderate cantitativ vor depune un strat proaspăt de zăpadă, care datorită intensificărilor de vânt va fi puternic viscolită și spulberată în zonele mai adăpostite. Pe pantele cu grad de înclinare ridicat, stratul de zăpadă este mediu stabilizat. Declanşarea avalanşelor e posibilă la supraîncărcări mari(grupuri de turiști), pe pantele mai înclinate.

**f). în Grupa Nordică a Carpaților Orientali (zona Munților Rodnei): - RISC ÎNSEMNAT (3)**

Deși stratul măsurat la stația meteorologică Iezer măsoară doar 26 cm, o parte însemnată a zăpezii cumulate până în prezent se regăsește în zonele mai adăpostite și pe văi unde datorită vântului a fost spulberată. Se va depune în intervalul urmator un strat proaspăt de zăpada, local mai însemnat cantitativ. Declanşarea avalanşelor este posibilă pe pantele mai înclinate sau în zonele cu depozite însemnate de zăpadă, inclusiv la supraîncărcări slabe.

**g). în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC ÎNSEMNAT (3)**

La altitudini de peste 1800 m stratul este mediu stabilizat. Peste acesta se va depune un strat proaspăt de zăpadă, care datorită vântului va fi viscolită și spulberată pe văi și în zonele adăpostite, ducând la formarea de noi depozite și plăci de vânt, cu rezistență scăzută.

**La altitudini mai mici de 1800 m: : RISC MODERAT (2)**

La altitudini mai mici de 1800 m stratul are dimensiuni mai reduse, dar și acesta va crește. Declanşarea avalanşelor va fi posibilă la supraîncărcări slabe, mai ales pe pantele mai inclinate din zonele înalte.

**Notă:**

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■ - pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervalul 26-27.12.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 20.12.2018 - 28.12.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE